钦定古今图书集成/明伦汇编/官常典/第380卷 > 隋
## 钦定古今图书集成/明伦汇编/官常典/第380卷 > 隋

隋仍以“典客署”隶鸿胪寺。

按：《隋书百官志》：“鸿胪寺卿、少卿各一人，丞二人，主簿、
录事各二人。统典客署，置令二人。典客署又有掌客
十人。”

### 炀帝大业三年改典客署为典蕃署而以四方使隶鸿胪寺

按：《隋书炀帝本纪》，不载　按《百官志》，“炀帝即位，多所改革。三年定令鸿胪寺改典客署为典蕃署。初，炀帝置四方馆于建国门外，以待四方使者。后罢之，有事则置名，隶鸿胪寺，量事繁简，临时损益。东方曰东夷使者，南方曰南蛮使者，西方曰西戎使者，北方曰北狄使者，各一人，掌其方国及互市事。每使者署典护、录事、叙职、叙仪、监府、监置。互市监及副、参军各一人。
录事主纲纪。叙职掌其贵贱，立功合叙者。叙仪掌小大次序。监府掌其贡献财货。监置掌安置其驼马船车，并纠察非违。互市监及副掌互市。参军事出入交易。